’Yúꞌú kuvi yutun cha‑ndaa ta cha‑vaꞌa‑ka chaꞌa uva,
ta Sutí kuvi ra‑sakuenda chii‑tun.
Ta chaꞌndya‑ra soko‑tun cha‑ña‑chaꞌa chɨtɨ,
ta tandɨꞌɨ soko‑tun cha‑chaꞌa chɨtɨ,
sanduvii‑ra chii‑tun tyi kuꞌva‑tun kuaꞌa‑ka chɨtɨ.
Ta ndyoꞌo tyi chaindundoo ama‑ndo chiꞌin tuꞌun ikaꞌín chii‑ndo.
Ta kɨtaꞌan‑ndo chiꞌín tandɨꞌɨ kuꞌva,
ta maí kuakɨtaꞌan chiꞌin‑ndo.
Ta tañi nuu soko yutun uva,
makuvi kuꞌva‑tun chɨtɨ tatu ña‑yɨtaꞌan‑tun chiꞌin yutun,
ta takuan tuku ndyoꞌo,
makuvi kuꞌva ñayɨ́vɨ́‑ndo chɨtɨ vaꞌa tatu ña‑yɨtaꞌan‑ndo chiꞌín.
’Yúꞌú kuvi yutun chaꞌa uva,
ta ndyoꞌo kuvi soko‑tun.
Ta ñayɨvɨ yɨtaꞌan chiꞌín,
ta yɨtaꞌín chiꞌin‑chi,
ta ñayɨvɨ yukuan kuaꞌa loko chɨtɨ vaꞌa kuakuꞌva ñayɨ́vɨ́‑chi tyi tatu nakusɨɨn‑ndo chiꞌín,
ña‑tuvi cha‑kuvi saꞌa‑ndo.
Ta ñayɨvɨ ña‑yɨtaꞌan chiꞌín,
kuatava chiyo Sutí chii‑chi tañi nuu soko yutun chaityaꞌndya ta naꞌìtyi‑tun,
ta kuanastaka ñayɨvɨ chii‑tun,
ta kuatyiꞌi‑chi chii‑tun nuu ñúꞌú,
ta kuakayu‑tun.
Tyi tatu kɨtaꞌan‑ndo chiꞌín tandɨꞌɨ kuꞌva,
ta manaa iñi‑ndo tuꞌun kaꞌín,
yukuan ta kakan‑ndo naa chukuu kuñi‑ndo,
ta kuañiꞌi‑ndo.
Ta tatu kuaꞌa chɨtɨ vaꞌa chaꞌa ñayɨ́vɨ́‑ndo,
kuasañaꞌa‑ndo chii ñayɨvɨ cha‑kaꞌnu ikuu Sutí ta kuakuu‑ndo ndochaꞌí.
’Ta tañi kuꞌva kuñi Sutí chií,
takuan tuku kuñí chii‑ndo.
Ta kɨtaꞌan‑ndo tandɨꞌɨ kuꞌva chiꞌin cha‑kuñí chii‑ndo.
Ta tatu kundyakuu‑ndo tuꞌun kaꞌín,
kuakɨtaꞌan‑ndo chiꞌin cha‑kuñí chii‑ndo tañi kuꞌva ndyakuí tuꞌun kaꞌan Sutí,
ta yɨtaꞌín chiꞌin cha‑kuñi‑ra chií.
’Ta tuꞌun iꞌya kaꞌín tyi koo cha‑sɨɨ iyo chií chii‑ndo,
ta makumañi cha‑sɨɨ ñayɨ́vɨ́‑ndo.
Ta iꞌya kuvi tuꞌun kuñí kundyaa kuu‑ndo:
kuñi‑ndo chii ñayɨvɨ taꞌan‑ndo tañi kuñí chii‑ndo.
Ta cha‑kaꞌnu‑ka kuñi‑yo chii aminku‑yo kuvi cha‑kúú‑yo chakuenda‑chi.
Ta ndyoꞌo kuvi aminkí tatu ndyakuu‑ndo tuꞌun kaꞌín.
Ta ña‑kuakaꞌan‑ké tyi musí kuu‑ndo tyi musu,
ña‑chito‑chi cha‑saꞌa patroon‑chi.
Soko aminkí kaꞌín chii‑ndo tyi isakoté chii‑ndo tandɨꞌɨ tuꞌun ikaꞌan Sutí chií.
’Ta ña‑suu ndyoꞌo ikachin chií tyi maí ikachin chii‑ndo,
ta ichaꞌí tyiñu chii‑ndo tyi kuꞌun‑ndo ta kuꞌva ñayɨ́vɨ́‑ndo chɨtɨ vaꞌa chakuakoo iso kuaꞌan ñayɨ́vɨ́ tyi takuan ta tandɨꞌɨ cha‑kuakakan‑ndo chii Sutí chiꞌin sɨví,
kuakuꞌva‑ra.
Ta iꞌya kuvi tuꞌun kuñí kundyakuu‑ndo:
kuñi‑ndo chii ñayɨvɨ taꞌan‑ndo.